讀黄寺丞十月十三日寄原甫詩因同作
作者：劉攽
朝代：宋

paragraphs: 寒日流短明，凉風起秋色。
嗷嗷雁晨翔，悄悄蛩夜織。
節物悲旅人，天地亦行客。
心事已如翁，但知頭未白。
黄公青雲氣，疇昔振六翮。
成紀獨不侯，長沙嘗遠謫。
賣瓜青門外，種豆南山側。
浩歌寫窮愁，我預聞損益。
外事來無涯，開口笑不得。
惟當林下遊，相存度阡陌。